DA behou net-net sy wyk in Kouga | News24
DA behou net-net sy wyk in Kouga
Wilma Coenraad is as die nuwe raadslid vir wyk 5 in die Kouga-munisipaliteit gekies. Foto:VERSKAF
DIE DA het in 'n tussenverkiesing hul posisie in 'n wyk van die Kouga-munisipaliteit behou, maar het minder steun gekry.
Wilma Coenraad is as nuwe raadslid vir wyk 5 in die Humansdorp-gebied, net buite Jeffreysbaai in die Oos-Kaap, verkies.
Desmond Petersen, die voormalige DA-raadslid van wyk 5, is in Oktober uit sy amp verwyder nadat hy teenstrydig met die rig-lyne van die party opgetree het.
Petersen, wat vier jaar 'n raadslid was en as 'n lid van die burgemeesterskomitee vir infrastruktuur en beplanning gedien het na-dat die DA in 2016 die Kouga- munisipale verkiesing gewen het, is ná 'n dissiplinêre verhoor afgedank.
Die verhoor het gevolg ná 'n raadsvergadering einde Augustus, waar Petersen skuldig bevind is aan oortreding van interne koukusreëls.
'n Tussenverkiesing is Woensdag in die gebied gehou met slegs 53% van die geregistreerde kiesers wat gestem het.
Volgens Nqaba Bhanga, die DA se provinsiale leier, het slegs 1 921 van die 3 622 kiesers Woensdag se stormwind en reënweer aangedurf om aan die tussenverkiesing deel te neem.
Die DA het 763 stemme teenoor die ANC se 612 stemme gekry. 'n Onafhanklike kandidaat het 517 stemme gekry en die EFF 'n skamele agt stemme.
Kate Bapela, woordvoerder van die Onafhanklike Verkiesingskommissie, het bevestig dat Coenraad tot die nuwe raadslid ver-kies is. Sy sê ook die DA het slegs 40,16% van die stemme gekry, vergeleke met 57,82% in die 2016- munisipale verkiesing.
Bhanga sê die DA is nogtans verheug om te sien dat kiesers wéér vir "verbetering" gestem het.
"Ek wil vir Wilma baie geluk sê en alles van die beste toewens. Sy is iemand wat werklik die mense in haar gebied dien," sê Bhanga.
Hy sê sedert die DA in 2016 oorgeneem het, is 391 laekostehuise voltooi. "Die eerste nuwe (laekoste)huise wat in 11 jaar in die gebied gebou is."